C 47/87

Opinjoni tal-Kumitat Ekonomiku u Soċjali Ewropew dwar “Rapport tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni – Progress fl-Implimentazzjoni tal-Istrateġija tal-UE għall-foresti “Strateġija ġdida tal-UE għall-foresti: għall-foresti u s-settur tal-foresti”

[COM(2018) 811 final]

(2020/C 47/13)

Relatur: Andreas THURNER

Korelatur: Antonello PEZZINI

Konsultazzjoni Kummissjoni Ewropea, 18.2.2019 Bażi legali L-Artikolu 304 tat-Trattat dwar il-Funzjonament tal-Unjoni Ewropea Data tad-deċiżjoni tal-Assemblea Plenarja 22.1.2019 (bi stennija tal-konsultazzjoni) Sezzjoni kompetenti Sezzjoni għall-Agrikoltura, l-Iżvilupp Rurali u l-Ambjent Adottata fis-sezzjoni 1.10.2019 Adottata fil-plenarja 30.10.2019 Sessjoni plenarja Nru 547 Riżultat tal-votazzjoni (favur/kontra/astensjonijiet) 162/0/1

1. Konklużjonijiet u rakkomandazzjonijiet ta’ politika

Il-KESE...

1.1. jitlob Strateġija tal-UE aġġornata għall-Foresti wara l-2020, bħala parti mill-Patt Ekoloġiku Ewropew. L-istrateġija l-ġdida tista’ tħares ’il quddiem b’mod fattibbli sal-2050, sabiex tiġi żgurata l-implimentazzjoni koerenti ta’ impenji politiċi rikonoxxuti sew bħall-Pjan Strateġiku tan-NU dwar il-Foresti, l-Għanijiet ta’ Żvilupp Sostenibbli (SDGs) tan-NU u l-Ftehim ta’ Pariġi. L-importanza li l-foresti, il-forestrija u l-industriji bbażati fuq il-foresti jilħqu dawn l-għanijiet għandha tiġi rikonoxxuta fis-setturi kollha u twassal għal kooperazzjoni transsettorjali ottimizzata;

1.2. jenfasizza t-tibdil fil-klima bħala sfida kbira għall-pjaneta b’konsegwenzi immedjati, li fil-biċċa l-kbira tagħhom huma negattivi, għas-settur tal-foresti nnifsu. Fl-istess ħin, is-settur ibbażat fuq il-foresti għandu potenzjal kbir biex jipprovdi soluzzjonijiet għall-mitigazzjoni permezz ta’ bijoekonomija sostenibbli u ċirkolari bil-prekundizzjoni li l-istrateġiji ta’ adattament effettivi jiġu implimentati fil-ħin. Il-potenzjal sħiħ tas-sekwestru tas-CO 2 għandu jiġi żviluppat aktar billi tissaħħaħ b’mod sostenibbli l-mobilizzazzjoni tal-injam, tiżdied is-sostituzzjoni ta’ materja prima bbażata fuq il-fossili u l-enerġija, u jitjieb il-ħżin tal-karbonju fi prodotti tal-injam dejjiema; Il-foresti magħmula minn speċijiet differenti jrawmu aktar benefiċċji klimatiċi mill-monokulturi, li jista’ jkollhom impatt negattiv fuq is-sostenibbiltà fit-tul;

1.3. jenfasizza l-importanza li jiġu żviluppati aktar sistemi ta’ informazzjoni dwar il-foresti armonizzati sabiex jiżdiedu l-għarfien u d-data dwar id-disponibbiltà u l-istatus tar-riżorsi tal-foresti u l-opportunitajiet li dawn jippreżentaw biex jipprovdu lis-soċjetà servizzi multipli, inklużi materja prima rinnovabbli, enerġija u prodotti tal-foresti oħra;

1.4. jenfasizza l-importanza tar-rwol multifunzjonali tal-foresti u jinnota li l-bidla fil-klima hija theddida għas-servizzi tal-ekosistema. Minħabba t-tibdil fil-klima, huwa mbassar li ser tiżdied il-probabbiltà ta’ disturbi naturali bħan-nirien fil-foresti, l-għargħar, in-nixfiet u l-ħsarat ikkawżati minn pesti bħall-ħanfus tal-qoxra tas-siġar (bark beetle). Taħlita solida ta’ strumenti finanzjarji hija kruċjali sabiex jiġi żgurat investimenti kontinwu fit-teknoloġija moderna kif ukoll sabiex jissaħħaħ ir-rwol multifunzjonali tal-foresti fil-miżuri klimatiċi u ambjentali. Fir-rigward ta’ azjendi privati tal-foresti, huwa kruċjali li jiġi żgurat li d-drittijiet tal-proprjetà jiġu rispettati u li d-deċiżjonijiet relatati mal-foresti jsiru fi sħubija mas-sidien tal-foresti;

1.5. jirrakkomanda l-identifikazzjoni tal-istatus attwali tal-forza tax-xogħol u t-tbassir tal-ħtiġijiet tax-xogħol fis-settur Ewropew ibbażat fuq il-foresti, speċjalment fir-rigward tal-forza tax-xogħol fil-foresti. Stampa preċiża tal-attraenza tas-settur u tal-ħaddiema b’ħiliet speċjalizzati tiegħu hija meħtieġa sabiex tiġi żviluppata aktar il-katina tal-valur ibbażata fuq il-foresti u tiġi żgurata l-vitalità tal-ekosistemi. L-impjiegi deċenti u l-kundizzjonijiet tax-xogħol huma prerekwiżit biex jiġu attirati n-nies lejn is-settur tal-forestrija;

1.6. jinkoraġġixxi, fir-rigward ta’ politiki tal-UE relatati mal-foresti, involviment ex-ante b’saħħtu tal-Kumitat Permanenti ta’ Forestrija, il-Grupp ta’ Djalogu Ċivili dwar il-Forestrija u s-Sufra, u l-Grupp ta’ Esperti tal-UE dwar l-Industriji bbażati fuq il-Foresti u Kwistjonijiet Relatati mas-Settur, sabiex jittieħed vantaġġ sħiħ mill-għarfien espert disponibbli;

1.7. jenfasizza l-importanza li titnaqqas id-deforestazzjoni u d-degradazzjoni tal-foresti fil-livell dinji billi tissaħħaħ il-ġestjoni attiva u sostenibbli tal-foresti, pereżempju permezz ta’ ftehim pan-Ewropew, il-mobilizzazzjoni ta’ bijomassa prodotta lokalment fl-Ewropa u l-appoġġ għat-tranżizzjoni lejn xejriet aktar sostenibbli tal-konsumaturi.

2. Kummenti ġenerali

Il-KESE...

2.1. jilqa’ r-rapport tal-Kummissjoni Ewropea dwar il-progress fl-implimentazzjoni tal-Istrateġija tal-UE għall-Foresti u jinnota li l-biċċa l-kbira tal-azzjonijiet fil-Pjan ta’ Implimentazzjoni Pluriennali (Forest MAP) ġew implimentati kif previst;

2.2. jilqa’ l-Konklużjonijiet tal-Kunsill dwar il-progress fl-implimentazzjoni tal-Istrateġija tal-UE għall-Foresti u r-rakkomandazzjonijiet dwar qafas strateġiku ġdid għall-foresti;

2.3. itenni l-importanza tas-sussidjarjetà tal-Istati Membri f’dak li jirrigwarda l-politika tal-foresti u jissottolinja r-rwol kruċjali tal-Istrateġija tal-UE għall-Foresti bħala għodda għall-koordinazzjoni u l-koerenza tal-politika fid-diversi politiki relatati mal-foresti sabiex tissaħħaħ il-viżjoni olistika tal-Ġestjoni Sostenibbli tal-Foresti (SFM) u l-katina tal-valur tas-settur ibbażat fuq il-foresti;

2.4. jenfasizza r-rilevanza tas-settur ibbażat fuq il-foresti f’dak li jirrigwarda t-tranżizzjoni minn ekonomija bbażata fuq il-fossili għal ekonomija bbażata fuq prodotti bijoloġiċi. Rwol b’saħħtu għas-settur ibbażat fuq il-foresti fil-bijoekonomija ċirkolari se jipprovdi opportunitajiet kbar għall-ekonomija Ewropea sabiex titnlaħaq tmexxija globali teknoloġika f’dan is-settur;

2.5. jenfasizza t-tibdil fil-klima bħala sfida kbira għall-bnedmin u għall-pjaneta tagħna, li diġà qiegħed jaffettwa l-foresti u s-settur ibbażat fuq il-foresti b’mod serju (pereżempju l-impatt fuq il-kwantità u l-kwalità tal-provvista tal-injam u ammonti enormi ta’ injam li saritlu l-ħsara). Konsegwentement, il-miżuri ta’ mitigazzjoni u l-ġestjoni tal-foresti u l-adattament tagħhom għall-kundizzjonijiet klimatiċi li qed jinbidlu huma kruċjali. Foresti b’saħħithom u reżiljenti għandhom rwol deċiżiv f’dan ir-rigward. Il-ġestjoni attiva u sostenibbli, inkluża ż-żamma tal-bijodiversità tal-foresti huma essenzjali biex tiġi ssalvagwardjata r-reżiljenza u l-vitalità tagħhom fit-tul. Aktar żvilupp tal-mobilizzazzjoni tal-injam (pereżempju permezz ta’ diġitalizzazzjoni u ta’ tekniki ġodda) u l-użu ta’ prodotti tal-injam u ta’ prodotti bbażati fuq l-injam huma elementi ewlenin fl-ilħuq tal-miri klimatiċi. Il-potenzjal sħiħ tas-sekwestru tas-CO 2 jeħtieġ li jiġi żviluppat aktar permezz ta’ żieda fis-sostituzzjoni ta’ materja prima bbażata fuq il-fossili u l-enerġija, u l-ħżin tal-karbonju fi prodotti tal-injam dejjiema;

2.6. jenfasizza l-importanza tar-riċerka u l-innovazzjoni fis-sejbien ta’ soluzzjonijiet għal katini ta’ valur ibbażati fuq il-bijomassa tal-injam aktar sostenibbli. Dan se jagħti spinta lill-progress lejn tnaqqis fl-emissjonijiet ta’ gass b’effett ta’ serra f’termini tat-teknoloġiji tal-ipproċessar kif ukoll tal-iżvilupp ta’ soluzzjonijiet ġodda innovattivi bbażati fuq il-bijomassa tal-injam għas-swieq. Aktar żvilupp u l-adozzjoni ta’ soluzzjonijiet diġitali u teknoloġiċi se jiffaċilitaw it-teknoloġiji tal-forestrija ta’ preċiżjoni u se joffru titjib biex jappoġġjaw il-ġestjoni sostenibbli tal-foresti;

2.7. jirrikonoxxi l-importanza tar-rwol multifunzjonali tal-foresti u l-forniment ta’ diversi servizzi tal-ekosistema, u jirrikonoxxi t-tibdil fil-klima bħala theddida ewlenija għall-foresti li jwettqu dan ir-rwol. Għalhekk, huma meħtieġa riżorsi adegwati sabiex jiġi żgurat li d-diversi servizzi tal-ekosistema jkomplu, inkluża l-funzjoni protettiva tal-foresti, kif ukoll provvista sostenibbli tal-injam għas-soċjetà, filwaqt li tiġi ssalvagwardjata l-bijodiversità u jiġi żgurat l-adattament għat-tibdil fil-klima. Taħlita solida ta’ strumenti finanzjarji (eż. BEI, FEIS, PAK, FSE, fondi nazzjonali, fondi privati) ser tiżgura l-kontinwazzjoni tal-investimenti fit-teknoloġija moderna kif ukoll sabiex jissaħħaħ ir-rwol multifunzjonali tal-foresti fil-miżuri klimatiċi u ambjentali; Il-QFP futur għandu jikkunsidra l-istabbiliment ta’ fond speċifiku għal miżuri biex jittaffa t-telf sostanzjali fil-forestrija minħabba t-tibdil fil-klima;

2.8. jissottolinja r-rwol importanti ta’ foresti ġestiti b’mod attiv u l-industrija bbażata fuq il-foresti fil-ħolqien ta’ impjiegi ekoloġiċi addizzjonali u t-tkabbir fiż-żoni rurali u urbani, inklużi dawk relatati mas-servizzi tal-ekoturiżmu, tar-rikreazzjoni u tas-saħħa;

2.9. jenfasizza li tekniki ġodda u moderni fis-settur tal-foresti jirrikjedu ħaddiema b’ħiliet speċjalizzati u kundizzjonijiet tax-xogħol deċenti. Attwalment, jidher li n-nuqqas ta’ ħaddiema żgħażagħ tas-sengħa hija problema mal-Ewropa kollha. Għalhekk għandhom jittieħdu miżuri xierqa sabiex tiġi indirizzata din l-isfida u sabiex iż-żgħażagħ jiġu attirati lejn is-settur ibbażat fuq il-foresti. F’dan ir-rigward, l-identifikazzjoni tal-forza tax-xogħol hija pass utli;

2.10. jenfasizza l-ħtieġa li jitrawmu l-ippjanar, il-kooperazzjoni u l-investiment bikrija f’dak li jirrigwarda l-prevenzjoni u l-indirizzar ta’ disturbi naturali bħan-nirien fil-foresti, l-għargħar, in-nixfa u ħsara kkważata mill-pesti (pereżempju mill-ħanfus tal-qoxra tas-siġar) u l-mard;

2.11. jissottolinja l-importanza tar-rwol protettiv tal-foresti kontra l-erożjoni, il-valangi, il-blat li jaqa’ u l-għarar, speċjalment fiż-żoni muntanjużi;

2.12. jinnota li l-foresti huma ekosistemi b’bijodiversità naturali, inklużi foresti ġestiti. Madankollu, il-pjantaġġuni ta’ monokultura industrijali, b’mod partikolari ta’ speċijiet mhux nattivi, ħafna drabi ma jkollhomx bijodiversità, jinvolvu riskju akbar ta’ diżastri u f’xi każijiet ma jaġixxux bħala assorbituri netti tal-karbonju. Il-forestrija sostenibbli trid tinkludi l-ħtieġa għal kopertura ta’ foresta ta’ speċijiet imħallta ġestita taħt mudell ta’ forestrija li jaħdem b’mod kontinwu. Il-foresti magħmula minn speċijiet differenti jrawmu aktar benefiċċji klimatiċi mill-monokulturi, li jista’ jkollhom impatt negattiv fuq is-sostenibbiltà fit-tul;

2.13. jinkoraġġixxi inkorporazzjoni ex-ante aħjar tal-għarfien espert tal-Kumitat Permanenti dwar il-Forestrija, il-Grupp tad-Djalogu Ċivili dwar il-Forestrija u s-Sufra, u l-Grupp ta’ Esperti tal-UE dwar l-Industriji bbażati fuq il-Foresti u l-Kwistjonijiet Relatati mas-Settur, fil-politiki tal-UE relatati mal-foresti. Dan se jsaħħaħ il-bażi tal-għarfien dwar il-katina tal-valur ibbażata fuq il-foresti fit-teħid ta’ deċiżjonijiet, fis-sensibilizzazzjoni pubblika u l-kampanji ta’ sensibilizzazzjoni, u fl-approvazzjoni u l-implimentazzjoni ta’ deċiżjonijiet politiċi;

2.14. juri li l-gvernijiet lokali u l-awtoritajiet reġjonali għandhom rwol importanti fit-tisħiħ tal-użu sostenibbli tal-foresti u l-vitalità tas-settur ibbażat fuq il-foresti, u għandhom l-opportunità li jqisu dan fil-proċessi ta’ akkwist pubbliku;

2.15. iqis miżuri ta’ komunikazzjoni u informazzjoni xierqa dwar l-SFM bħala importanti biex jiġi żgurat l-appoġġ tas-soċjetà. F’dan ir-rigward, il-foresti urbani u periurbani joffru potenzjal kbir, minħabba li hemm interkonnessjonijiet b’saħħithom bejn is-soċjetà (rikreazzjoni lokali) u s-settur ibbażat fuq il-foresti.

2.16. jenfasizza l-importanza li jitrawwem il-proċess lejn ftehim legalment vinkolanti dwar il-foresti sabiex jissaħħaħ il-qafas ta’ politika dwar il-foresti fir-reġjun pan-Ewropew.

3. Kummenti speċifiċi

3.1. Il-foresti għandhom rwol deċiżiv fl-indirizzar tat-tibdil fil-klima

3.1.1. It-tranżizzjoni lejn ekonomija newtrali għall-klima hija sfida enormi kif ukoll opportunità u tirrikjedi tnaqqis konsiderevoli tal-emissjonijiet fossili kif ukoll żieda sostanzjali fis-sekwestru tas-CO 2 . Is-sostituzzjoni ta’ prodotti u fjuwils tal-materja prima bbażata fuq il-fossili għandha potenzjal enormi fir-rigward tal-ilħuq tan-newtralità klimatika sal-2050.

3.1.2. 2 jirrikjedi tkabbir tal-bijomassa kontinwu u dejjem akbar u metodi ta’ ħsad u ppjanar taż-żmien tajbin. Il-ħżin fit-tul ta’ karbonju bijoġeniku jirrikjedi użu msaħħaħ (akbar, aħjar, itwal) tal-prodotti bbażati fuq l-injam. Il-ġestjoni attiva u sostenibbli tal-foresti u l-użu effiċjenti tar-riżorsi tal-injam huma elementi ewlenin biex jintlaħqu l-miri klimatiċi (kif diġà deskritt f’Opinjoni preċedenti dwar l-implikazzjonijiet tal-politika tal-klima u l-enerġija Assorbiment effettiv ta’ COjirrikjedi tkabbir tal-bijomassa kontinwu u dejjem akbar u metodi ta’ ħsad u ppjanar taż-żmien tajbin. Il-ħżin fit-tul ta’ karbonju bijoġeniku jirrikjedi użu msaħħaħ (akbar, aħjar, itwal) tal-prodotti bbażati fuq l-injam. Il-ġestjoni attiva u sostenibbli tal-foresti u l-użu effiċjenti tar-riżorsi tal-injam huma elementi ewlenin biex jintlaħqu l-miri klimatiċi (kif diġà deskritt f’Opinjoni preċedenti dwar l-implikazzjonijiet tal-politika tal-klima u l-enerġija ( 1 ) u f’Opinjoni preċedenti dwar il-kondiviżjoni tal-isforz u s-settur tal-LULUCF ( 2 ) ). L-isforzi biex jissaħħaħ l-użu ta’ prodotti bbażati fuq l-injam jistgħu jibbenefikaw mir-rikonoxximent ta’ firxa aktar wiesgħa ta’ “prodotti tal-injam maħsud” (HWP) skont ir-Regolament LULUCF ( 3 ) u, fi kwalunkwe każ, mill-HWP li jiksbu valuri itwal ta’ nofs il-ħajja permezz tal-użu ta’ teknoloġiji ambjentalment xierqa li jippreservaw l-injam.

3.1.3. 3 wieħed ta’ injam jaqbad madwar tunnellata metrika ta’ CO 2 2 . Għaldaqstant, ġestjoni attiva tal-foresti skont il-prattiki tal-SFM wieħed ta’ injam jaqbad madwar tunnellata metrika ta’ CO ( 4 ) . Il-bijomassa li qed tikber għandha l-kapaċità ppruvata li tassorbi s-CO. Għaldaqstant, ġestjoni attiva tal-foresti skont il-prattiki tal-SFM ( 5 ) u r-riġenerazzjoni kontinwa ta’ żoni forestali huma kruċjali biex tinkiseb żieda sostenibbli massima li trawwem id-disponibbiltà tal-bijomassa.

3.2. Foresti multifunzjonali u servizzi tal-ekosistema jirrikjedu rimunerazzjoni adegwata:

3.2.1. Minbarra prodotti tal-injam u prodotti mhux tal-injam (pereżempju s-sufra, il-faqqiegħ, il-frott artab), il-foresti jipprovdu varjetà ta’ servizzi tal-ekosistema li fuqhom jiddependu l-komunitajiet rurali, periurbani u urbani (pereżempju ilma, arja, spazju rikreazzjonali, servizzi tas-saħħa). Bidliet fil-kundizzjonijiet minħabba t-tibdil fil-klima jżidu l-pressjoni fuq il-foresti u r-riskju li jseħħu perikli naturali. Għaldaqstant, il-miżuri ta’ protezzjoni tal-klima xierqa u l-mitigazzjoni u l-isforzi ta’ adattament għandhom isaħħu r-reżiljenza u r-rwol multifunzjonali tal-foresti.

3.2.2. Minkejja s-sitwazzjoni diffiċli tas-suq ikkawżata minn diżastri aggravati mit-tibdil fil-klima (eż. il-ħanfus tal-qoxra tas-siġar, it-tqaċċit ikkawżat mir-riħ, in-nirien tal-foresti, l-għargħar u n-nixfa), huwa ta’ importanza kbira li tiġi żgurata l-kontinwità tas-servizzi tal-ekosistema, sabiex jinżamm dan ir-rwol multifunzjonali tal-foresti. Għalhekk, huwa kruċjali li ambjent ta’ suq adegwat jappoġġja l-provvista tal-injam u l-bijomassa tal-injam għall-industriji bbażati fuq il-foresti.

3.2.3. Jista’ wkoll ikun utli li wieħed iħares lejn il-kommodifikazzjoni ta’ kumpens għall-emissjonijiet tal-karbonju permezz ta’ swieq volontarji tal-karbonju ( 6 ) . Pereżempju, il-proġett pilota Life CARBOMARK ( 7 ) jittratta l-iżvilupp ta’ swieq tal-karbonju lokali volontarji għall-mitigazzjoni tat-tibdil fil-klima. L-għan huwa li jiġi promoss suq lokali għall-kummerċjalizzazzjoni ta’ krediti tal-karbonju fuq bażi volontarja, bħala mezz biex jissaħħu l-politiki tal-UE dwar il-ġlieda kontra t-tibdil fil-klima: — jiġi mmitigat l-effett tal-gassijiet b’effett ta’ serra billi jitrawwem il-qbid tal-karbonju; — jiġi ġġenerat introjtu għal żoni żvantaġġjati billi jiġi stmat il-valur tas-servizz tal-qbid tal-karbonju pprovdut mill-ekosistema tal-foresti; — tiġi promossa l-adozzjoni ta’ strateġiji ta’ kumpens mill-amministrazzjonijiet lokali; — l-intrapriżi żgħar u ta’ daqs medju jsiru aktar responsabbli, u b’hekk jiġu mħeġġa jimmitigaw l-impatt ambjentali tagħhom stess. Madankollu, huwa importanti li jiġi żgurat li, fi kwalunkwe każ, il-mekkaniżmu ta’ kumpens ma jkunx sproporzjonat u ma jxekkilx il-mobilizzazzjoni tal-injam sostenibbli u l-ġestjoni sostenibbli tar-riżorsa.

3.3. Bijoekonomija sostenibbli u ċirkolari tipprovdi opportunitajiet ekonomiċi għas-settur tal-forestrija b’potenzjal kbir biex jiġi mmitigat it-tibdil fil-klima (kif diġà deskritt f’Opinjoni preċedenti (8) )

3.3.1. Bijoekonomija sostenibbli tikkontribwixxi għall-mitigazzjoni tat-tibdil fil-klima permezz ta’ diversi mekkaniżmi: is-sekwestru tas-CO 2 mill-atmosfera fil-bijomassa permezz tal-fotosinteżi; il-ħżin tal-karbonju fil-bijoprodotti u s-sostituzzjoni ta’ materja prima, materjali, prodotti u fjuwils ibbażati fuq il-fossili permezz tal-bijoprodotti.

3.3.2. Il-prodotti bbażati fuq l-injam jistgħu jaħżnu l-karbonju għal żmien twil, u b’hekk iżommuh barra mill-atmosfera. Prodotti tal-injam dejjiema, bħall-injam għall-kostruzzjoni bl-injam u għamara ta’ kwalità għolja, huma l-aktar mezz effettiv ta’ ħżin tal-karbonju. L-użu mill-ġdid u r-riċiklaġġ tal-bijoprodotti li għandhom ħajja funzjonali iqsar se jiggarantixxu li l-karbonju jibqa’ maħżun. Dawn il-prodotti kollha, inklużi l-bijofjuwils avvanzati, it-tessuti u l-kimiċi ekoloġiċi, għandhom potenzjal kbir biex jissostitwixxu l-materja prima u l-prodotti bbażati fuq il-fossili li huma l-kawżi ewlenin tat-tibdil fil-klima. Barra minn hekk, fi tmiem il-ħajja funzjonali tagħhom, il-bijoprodotti jistgħu jintużaw għal bijoprodotti ġodda jew bħala bijoenerġija u għaldaqstant jissostitwixxu s-sorsi tal-enerġija fossili. Tabilħaqq, dan huwa l-każ ukoll għall-kurrenti laterali tul il-katina tal-valur.

3.3.3. L-iffaċilitar tal-istabbiliment ta’ ktajjen tal-valur ibbażati fuq l-injam u fuq il-prodotti bijoloġiċi li jaħdmu sew permezz ta’ kooperazzjoni transsettorjali jista’ jkollu rwol ewlieni fl-iżvilupp ta’ ekosistemi u opportunitajiet kummerċjali ġodda għas-settur. F’dan ir-rigward, huwa importanti li tingħata prijorità lir-riċerka, l-innovazzjoni u t-tkabbir tal-innovazzjonijiet, kif ukoll l-edukazzjoni, it-taħriġ u l-iżvilupp tal-ħiliet, sabiex jiġu appoġġjati dawn il-ktajjen ta’ valur abbażi tal-injam u l-bijoekonomija ċirkolari inġenerali.

3.4. It-tisħiħ tal-ġestjoni sostenibbli tal-foresti (SFM) u t-twaqqif tad-deforestazzjoni globali jridu jibqgħu objettivi ċari tal-Istrateġija tal-UE għall-Foresti

3.4.1. L-SFM hija kompetenza nazzjonali tal-Istati Membri tal-UE, u d-definizzjoni maqbula b’mod komuni tal-SFM hija inkorporata fil-liġijiet nazzjonali u sottonazzjonali li huma implimentati madwar l-UE. Il-prattiki tal-forestrija sostenibbli huma bbażati fuq sistemi ta’ governanza tal-foresti fil-livell nazzjonali. Għodod volontarji bbażati fuq is-suq, bħal ċertifikazzjoni, jistgħu jkunu mod wieħed kif tiġi pprovduta prova ta’ sostenibbiltà.

3.4.2. It-tnaqqis tad-deforestazzjoni globali u d-degradazzjoni tal-foresti permezz tat-tisħiħ tal-ġestjoni attiva u sostenibbli tal-foresti permezz ta’ ftehim pan-Ewropew, kapitoli ta’ sostenibbiltà b’saħħithom biżżejjed fil-ftehimiet kummerċjali, il-mobilizzazzjoni ta’ bijomassa prodotta lokalment fl-Ewropa u l-appoġġ għat-tranżizzjoni lejn xejriet ta’ konsumaturi aktar sostenibbli huma kollha fatturi ewlenin biex jintlaħqu l-SDGs. Barra minn hekk, huma meħtieġa sforzi komuni biex jiġu appoġġjati l-attivitajiet ta’ afforestazzjoni globalment.

4. Sfond

4.1. Il-Kummissjoni Ewropea ppubblikat ir-rapport ta’ rieżami ta’ nofs it-terminu ( 10 ) dwar il-“Progress fl-Implimentazzjoni tal-Istrateġija tal-UE għall-foresti” (“ir-rapport”) fis-7 ta’ Diċembru 2018. Ir-rapport jipprovdi għarfien dwar il-progress fl-implimentazzjoni ta’ kull waħda mit-tmien oqsma ta’ prijorità kif identifikat mill-Istrateġija tal-UE għall-Foresti ( 11 ) 1) L-għoti ta’ appoġġ lill-komunitajiet rurali u urbani tagħna 2) It-trawwim tal-kompetittività u s-sostenibbiltà tal-industriji bbażati fuq il-Foresti (F-BI) tal-UE, il-bijoenerġija u l-ekonomija ekoloġika usa’ 3) Il-foresti fi klima li qed tinbidel 4) Il-protezzjoni tal-foresti u t-tisħiħ tas-servizzi tal-ekosistemi 5) X’foresti għandna u kif qed jinbidlu? 6) Forestrija ġdida u innovattiva u prodotti b’valur miżjud 7) Naħdmu flimkien biex niġġestixxu l-foresti tagħna b’mod koerenti u nifhmuhom aħjar 8) Il-foresti minn perspettiva globali.

4.2. Il-pjan ta’ Implimentazzjoni Pluriennali ( 12 ) (Forest MAP) jelenka l-prijoritajiet tal-KE sal-2017. Ir-rapport għandu l-għan li jgħin biex jiġu ddeterminati l-prijoritajiet għall-perjodu li baqa’ 2018-2020.

4.3. Ir-rapport jikkonkludi li fil-biċċa l-kbira tagħha, l-implimentazzjoni tal-Istrateġija tal-UE għall-Foresti tinsab fit-triq it-tajba. L-elementi pendenti jinsabu jew fil-proċess ta’ implimentazzjoni jew se jiġu implimentati sal-2020. Madankollu, ir-rapport ma jħarisx lil hinn mill-2020.

4.4. Fil-15 ta’ April 2019, il-Kunsill adotta l-Konklużjonijiet tal-Kunsill ( 13 ) tiegħu dwar il-Progress fl-implimentazzjoni tal-Istrateġija tal-UE għall-Foresti u appella lill-Kummissjoni biex “tibda tirrifletti dwar l-opzjonijiet għal strateġija ġdida tal-UE għall-foresti wara l-2020”. Loġikament, tali qafas strateġiku għandu jkun għall-foresti u għas-settur ibbażat fuq il-foresti kollu kemm hu.

4.5. Fis-sessjoni plenarja tiegħu f’April 2019, il-Kumitat Ewropew tar-Reġjuni adotta opinjoni ( 14 ) dwar l-implimentazzjoni tal-Istrateġija tal-UE għall-Foresti.

Brussell, it-30 ta’ Ottubru 2019. Il-President tal-Kumitat Ekonomiku u Soċjali Ewropew Luca JAHIER

(1) L-Opinjoni tal-KESE dwar L-implikazzjonijiet tal-politika tal-klima u l-enerġija għas-setturi tal-agrikoltura u l-forestrija (ĠU C 291, 4.9.2015, p. 1).

(2) L-Opinjoni tal-KESE dwar Kondiviżjoni tal-isforz sal-2030 u l-użu tal-art, it-tibdil fl-użu tal-art u l-forestrija (LULUCF) (ĠU C 75, 10.3.2017, p.103).

(3) Ir-Regolament (UE) 2018/841 tal-Parlament Ewropew u tal-Kunsill tat-30 ta’ Mejju 2018 dwar l-inklużjoni tal-emissjonijiet u l-assorbimenti ta’ gassijiet serra minn użu tal-art, tibdil fl-użu tal-art u l-forestrija fil-qafas ta’ politika għall-klima u l-enerġija għall-2030, u li jemenda r-Regolament (UE) Nru 525/2013 u d-Deċiżjoni Nru 529/2013/UE (ĠU L 156, 19.6.2018, p. 1).

(4) Sors: BFW-Praxisinformation Nr. 28 (2012, page 4)

(5) Riżoluzzjoni H1 Linji Gwida Ġenerali għall-Ġestjoni Sostenibbli tal-Foresti fl-Ewropa

(6) Voluntary Carbon Market Insights: 2018 Outlook and First-Quarter Trends

(7) CARBOMARK - Improvement of policies toward local voluntary carbon markets for climate change mitigation

(8) Opinjoni tal-KESE dwar Il-bijoekonomija- kontribut biex jintlaħqu l-għanijiet tal-UE fil-qasam tal-klima u l-enerġija u l-għanijiet ta’ żvilupp sostenibbli tan-Nazzjonijiet Uniti (ĠU C 440, 6.12.2018, p. 45).

(9) COM(2019) 352 final

(10) EU forest strategy on track to achieve its 2020 aims (mhux disponibbli bil-Malti).

(11) COM(2013) 659 final

(12) SWD(2015) 164 final

(13) Konklużjonijiet tal-Kunsill dwar il-progress dwar l-implimentazzjoni tal-Istrateġija tal-UE għall-Foresti u dwar qafas strateġiku ġdid għall-foresti

(14) Opinjoni tal-KtR: Implimentazzjoni tal-Istrateġija tal-UE għall-foresti